Komisijos Reglamentas (EB) Nr. 1351/2003
2003 m. liepos 30 d.
nustatantis tam tikrų Kinijos Liaudies Respublikos kilmės produktų 2004 m. kiekybinių kvotų pirmosios dalies paskyrimo administracines procedūras
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. Tarybos reglamentą (EB) Nr. 520/94, nustatantį Bendrijos kiekybinių kvotų administravimo tvarką [1], su paskutiniais pakeitimais, padarytais Reglamentu (EB) Nr. 806/2003 [2], ypač į jo 2 straipsnio 3 ir 4 dalis, 6 straipsnio 3 dalį ir 13, 23 ir 24 straipsnius,
kadangi:
(1) 1994 m. kovo 7 d. Tarybos reglamentu (EB) Nr. 519/94 dėl bendrų importo iš tam tikrų trečiųjų šalių taisyklių ir Reglamentų (EEB) Nr. 1765/82, 1766/82 ir 3420/83 panaikinimo [3], su paskutiniais pakeitimais, padarytais Reglamentu (EB) Nr. 427/2003 [4], buvo įvestos metinės kiekybinės kvotos tam tikriems Kinijos Liaudies Respublikos kilmės produktams, išvardytiems šio reglamento I priede. Šioms kvotoms yra taikomos Reglamento (EB) Nr. 520/94 nuostatos.
(2) Komisija atitinkamai priėmė Reglamentą (EB) Nr. 738/94 [5], su paskutiniais pakeitimais, padarytais Reglamentu (EB) Nr. 983/96 [6], nustatantį bendras taisykles, skirtas įgyvendinti Reglamentą (EB) Nr. 520/94. Šios nuostatos taikomos administruojant anksčiau minėtas kvotas, priklausančias nuo šio reglamento nuostatų.
(3) Tam tikros Kinijos ekonomikos savybės, kai kurių produktų sezoninis pobūdis ir transportavimo laikas lemia, kad užsakymai kvotiniams produktams dažniausiai yra pateikiami prieš prasidedant kvotos metams. Todėl labai svarbu užtikrinti, kad administraciniai apribojimai netrukdytų įvykdyti planuotą importą. Siekiant nesutrikdyti prekybos srautų tęstinumo, 2004 metų kvotų pirmosios dalies paskirstymo ir administravimo taisyklės turėtų būti atitinkamai priimtos iki kvotos metų pradžios.
(4) Ištyrus Reglamente (EB) Nr. 520/94 numatytus įvairius administravimo metodus, turėtų būti priimtas metodas, paremtas tradiciniais prekybos srautais. Taikant šį metodą, kvotos padalinamos į dvi dalis, iš kurių viena yra paliekama įprastiems importuotojams, o kita - kitiems pareiškėjams.
(5) Šis metodas pasirodė esąs pats geriausias būdas, užtikrinantis suinteresuotų Bendrijos importuotojų verslo tęstinumą ir leidžiantis išvengti prekybos srautų sutrikdymo.
(6) Atskaitos laikotarpis, naudojamas tradiciniams importuotojams atidėtos kvotos daliai paskirstyti ir nustatytas ankstesniame reglamente dėl šių kvotų administravimo, negali būti atnaujintas. 2000 ir 2001 metai pasižymėjo tam tikrais iškraipymais, ypač beveik dvigubai padidėjusiu paraiškų skaičiumi iš vienos valstybės narės, ir tai žymiai sumažino individualių kvotų paskyrimą visiems netradiciniams importuotojams visose valstybėse narėse. 2002 m. žymiai padaugėjo prašymų, kuriuos pateikė netradiciniai importuotojai iš Jungtinės Karalystės kompanijų į kitas valstybes nares, stengdamiesi išvengti susijusių asmenų patikrinimo. Be to, toliau tiriami 2002 ir 2003 metų licencijų savininkai, kurie gali būti pažeidę susijusių asmenų patikrinimą. Todėl 1998 ir 1999 metai yra paskiausi, kuriais aptariamų produktų prekybos srautai turėjo įprastas tendencijas. Todėl tradiciniai importuotojai turi įrodyti, kad jie importavo produktus, kurių kilmės šalis yra Kinija ir kuriems buvo taikomos 1998 ir 1999 m. kvotos.
(7) Praeityje buvo nustatyta, kad Reglamento (EB) Nr. 520/94 12 straipsnyje numatytas metodas, pagrįstas prašymų pateikimu eilės tvarka, gali būti netinkamas būdas netradiciniams importuotojams atidėtai daliai paskirstyti. Todėl, pagal Reglamento (EB) Nr. 520/94 2 straipsnio 2 dalies c punktą, tikslinga numatyti paskirstymą proporcingai prašomiems kiekiams, pagrįstą faktiškai pateiktų paraiškų importo licencijoms gauti sinchroniniu tikrinimu pagal Reglamento (EB) Nr. 520/94 13 straipsnį.
(8) Komisija mano, kad būtina, jog operatoriai, teikiantys paraiškas kaip netradiciniai importuotojai ir atitinkantys susijusių asmenų apibūdinimą 1993 m. liepos 2 dienos Komisijos reglamento (EB) Nr. 2454/93, pateikiančio nuostatas, taikomas įgyvendinant Tarybos reglamentą (EEB) 2913/92, nustatantį Bendrijos muitinės kodeksą [7], su paskutiniais pakeitimais, padarytais Reglamentu (EB) Nr. 881/2003 [8], 143 straipsnyje apibrėžta prasme, gali pateikti vienintelę paraišką licencijai gauti kiekvienai kvotos daliai, skirtai netradiciniams importuotojams. Siekiant išvengti spekuliacinių paraiškų, kiekis, kurio gali prašyti bet kuris netradicinis importuotojas, turėtų būti ribojamas iki nustatytos apimties.
(9) Kadangi reikia nustatyti, kad tradiciniams importuotojams atidėta kvotos dalis sudaro 75 %, o netradiciniams - 25 %.
(10) Taip pat reikia netradicinių importuotojų nepaimtus kiekius perduoti tradiciniams importuotojams, siekiant užtikrinti, kad šie kiekiai vis tiek būtų paskirstyti tais metais, kuriems jie buvo priskirti.
(11) Siekiant paskirstyti kvotas, turi būti nustatytas laikotarpis, per kurį tradiciniai ir netradiciniai importuotojai pateikia paraiškas licencijoms gauti.
(12) Valstybės narės turi pranešti Komisijai apie paraiškų importo licencijoms gauti skaičių Reglamento (EB) Nr. 520/94 8 straipsnyje nustatyta tvarka. Informacija apie tradicinių importuotojų anksčiau vykdytą importą turi būti išreikšta tais pačiais vienetais, kaip ir nagrinėjama kvota.
(13) Atsižvelgiant į tai, kad 2004 m. gegužės 1 d. Europos Sąjunga išsiplės, būtina 2004 m. kvotą padalinti į dvi dalis, iš kurių pirmąją nuo 2004 m. sausio iki balandžio mėnesio paskirti dabartinių valstybių narių importuotojams, o kitą nuo 2004 m. gegužės iki gruodžio mėnesio - visiems importuotojams šalyse, kurios nuo 2004 m. kovo mėnesio toliau taps valstybėmis narėmis.
(14) Šios priemonės atitinka Komisijos nuomonę dėl kvotų administravimo, nustatyto pagal Reglamento (EB) Nr. 520/94 22 straipsnį,
PRIĖMĖ ŠĮ REGLAMENTĄ:
1 straipsnis
Šiuo reglamentu nustatomos konkrečios 2004 m. kiekybinių kvotų, nurodytų Reglamento (EB) Nr. 427/203, iš dalies pakeičiančio Reglamentą (EB) Nr. 519/94, I priede, administravimo nuostatos.
Atsižvelgiant į tai, kad nuo 2004 m. gegužės mėnesio Europos Sąjunga išsiplės, 2004 m. kvotos dalinamos į dvi atskiras dalis. Šiuo reglamentu kvotos paskirstomos nuo 2004 m. sausio iki balandžio mėnesio.
Priklausomai nuo šio reglamento nuostatų, taikomas Reglamentas (EB) Nr. 738/94, nustatantis bendras taisykles, skirtas įgyvendinti Reglamentą (EB) Nr. 520/94.
2 straipsnis
1. 1 straipsnyje nurodytos kiekybinės kvotos paskirstomos naudojant metodą, pagrįstą tradiciškai susiklosčiusios prekybos srautais, kaip nurodyta Reglamento (EB) Nr. 520/94 2 straipsnio 2 dalies a punkte.
2. Visų tradiciniams ir netradiciniams importuotojams atidėtų kiekybinių kvotų kiekiai yra nustatyti šio reglamento I priede.
3. a) Netradiciniams importuotojams atidėtoji dalis yra paskirstoma naudojant metodą, pagrįstą paskirstymu proporcingai prašomiems kiekiams. Kiekvieno pareiškėjo prašoma apimtis negali viršyti II priede nurodytos apimties.
b) Operatoriai, laikomi susijusiais asmenimis, kaip apibrėžta Reglamento (EB) Nr. 2454/93 143 straipsnyje, gali pateikti vienintelę paraišką licencijai gauti daliai kvotos, kuri yra atidėta netradiciniams importuotojams, atsižvelgiant į paraiškoje apibūdintas prekes. Papildomai prie pareiškimo, reikalaujamo pagal Reglamento (EB) Nr. 738/94 3 straipsnio 2 dalies g punktą, su pakeitimais, padarytais Reglamento (EB) Nr. 983/96 1 straipsniu, paraiškoje netradicinės kvotos licencijai gauti yra teiginys, kad pareiškėjas nesusijęs su jokiu kitu operatoriumi, teikiančiu paraišką netradicinės kvotos daliai gauti.
c) Netradiciniams importuotojams atidėtos ir nepaskirstytos dalys bus pridėtos prie tradiciniams importuotojams atidėtų kiekių.
3 straipsnis
Paraiškos importo licencijoms gauti yra pateikiamos kompetentingoms valdžios institucijoms, išvardytoms šio reglamento III priede, kitą dieną nuo šio reglamento paskelbimo Europos Sąjungos oficialiajame leidinyje dienos iki 2003 m. rugsėjo 19 d. 15.00 val. Briuselio laiku.
4 straipsnis
1. Skirstant kiekvienos kvotos dalį, atidėtą tradiciniams importuotojams, "tradiciniais" importuotojais laikomi operatoriai, kurie gali įrodyti, kad kalendoriniais 1998 ar 1999 metais vykdė prekių importą.
2. Patvirtinamieji dokumentai, nurodyti Reglamento (EB) Nr. 520/94 7 straipsnyje, yra susiję su leidimu dalyvauti laisvoje produktų, kurių kilmės šalis yra Kinijos Liaudies Respublika ir kuriems yra taikoma kvota, dėl kurios yra pateikta paraiška, apyvartoje importuotojo nurodytais kalendoriniais 1998 arba 1999 metais.
3. Užuot pateikę Reglamento (EB) Nr. 520/94 7 straipsnio pirmoje įtraukoje nurodytus dokumentus, pareiškėjai prie paraiškos licencijai gauti gali pridėti dokumentus, sudarytus ir patvirtintus kompetentingų nacionalinės valdžios institucijų, remiantis turima muitinės informacija kaip įrodymu, patvirtinančiu nagrinėjamų produktų importą kalendoriniais 1998 arba 1999 metais, vykdytą pačių pareiškėjų arba, kai taikoma, operatoriaus, kurio veiklą jie perėmė.
5 straipsnis
Ne vėliau kaip iki 2003 m. spalio 15 d. 10.00 val. Briuselio laiku valstybės narės praneša Komisijai paraiškų importo licencijoms gauti skaičių ir bendrą kiekį, o tradicinių importuotojų paraiškų atveju - apimtį importo, kurį anksčiau vykdė tradiciniai importuotojai atskaitos laikotarpiu, nurodytu šio reglamento 4 straipsnio 1 dalyje.
6 straipsnis
Ne vėliau kaip iki 2003 m. lapkričio 15 d. Komisija priima kiekybinius kriterijus, kuriuos naudos kompetentingos nacionalinės valdžios institucijos importuotojų pateiktoms paraiškoms tenkinti.
7 straipsnis
Importo licencija galioja vienerius metus, pradedant 2004 m. sausio 1 d.
8 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 30 d.